# La Pobla de Sant Miquel

La Pobla de Sant Miquel (en xurro La Puebla de San Miguelo, i en castellà i oficialment, Puebla de San Miguel) és un municipi del País Valencià que es troba a la comarca del Racó d'Ademús.
Limita amb Ademús (a la mateixa comarca) i amb Arcos de las Salinas i Camarena de la Sierra (a la província de Terol, Aragó).

## Geografia

Ocupa l'extrem oriental de la comarca i està enclavat en els contraforts de la serra de Javalambre, a la Vall de Sant Miquel. En el seu terme es troba la cota més alta del País Valencià, l'Alto de las Barracas (1.839 m), erròniament conegut com a Calderón. Posseïx extensos pasturatges, pinedes i savinars.
El clima és fred i sec.

## Història

Se li atribuïx una fundació posterior a la conquesta cristiana i així sembla indicar-ho el seu nom, amb la condició de pobla. Va pertànyer en principi al senyoriu de la Corona d'Aragó, encara que formant part de l'Orde de Montesa. Més tard, va passar a Miguel Rico, qui la va vendre per una quantitat bastant elevada.
Es va emancipar d'Ademús el 2 de febrer de 1765, constituint-se com a municipi independent.
A partir de la divisió provincial realitzada per Javier de Burgos en 1833, es va dur a més la creació dels partits judicials. Segons el Decret Reial del 21 d'abril 1834, la Pobla de Sant Miquel passa a formar part del Partit Judicial d'Alpont, amb la capital a Xelva.
Els seus agrests paratges van ser refugi de partides carlines i la població va haver de patir diverses ràtzies dels guerrillers.

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2006 | 2008 | 2010 |
| 45 | 39 | 65 | 77 | 80 | 81 | 73 | 68 | 65 | 66 | 88 |

## Economia

Basada tradicionalment en l'agricultura i la ramaderia, el regadiu ocupa unes 14 hectàrees destinades a creïlles, alfals i hortalisses, mentre que el secà es dedica als cereals i la vinya. La ramaderia compta amb caps de llanar. L'absència d'indústria, el rigor climàtic, la pobresa del sòl i unes comunicacions deficients han motivat l'emigració dels seus habitants.

## Política i govern
### Composició de la Corporació Municipal

El Ple de l'Ajuntament està format per 3 regidors. En les eleccions municipals de 26 de maig de 2019 foren elegits 2 regidors del Partit Socialista del País Valencià (PSPV-PSOE) i 1 del Partit Popular (PP).
Eleccions municipals de 26 de maig de 2019 - la Pobla de Sant Miquel :
| Candidatura | Candidatura | Candidatura | Candidats | Vots | Vots | Regidors |
| | Partit Socialista del País Valencià-PSOE | | Felipe Tortajada Azcutia Eva María Azcutia Marqués | 39 ( Sí) 38 ( Sí) | 80,85% | 2 |
| | Partit Popular | | Jesús Cabañero Garrido Carolina Manzano Martínez | 7 ( Sí) 4 ( No) | 10,64% | 1 |
| | Vots en blanc | | | 2 | 4,26% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 47 | 100 % | 3 |
| | Vots nuls | Vots nuls | Vots nuls | 0 | 0,00% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 47 | 75,81%** | |
| Abstenció | Abstenció | Abstenció | Abstenció | 15* | 24,19%** | |
| Total cens electoral | Total cens electoral | Total cens electoral | Total cens electoral | 62* | 100 %** | |
| Alcaldessa: Eva María Azcutia Marqués (PSPV) (15/06/2019) |||||||
| Fonts: JEC, JEZ Llíria, Ministeri de l'Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2007 l'alcaldessa de la Pobla de Sant Miquel és Eva María Azcutia Marqués del Partit Socialista del País Valencià (PSPV-PSOE).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Vicente Luz Blasco | UCD | 19/04/1979 | -- |
| 1983–1987 | Juan Manuel Barrachina Moliner | OIV | 28/05/1983 | -- |
| 1987–1991 | Juan Manuel Barrachina Moliner | OIV | 30/06/1987 | -- |
| 1991–1995 | Francisco Tortajada Marques | PSPV-PSOE | 15/06/1991 | -- |
| 1995–1999 | Luis María Alcusa Belsue | AIPSN | 17/06/1995 | -- |
| 1999–2003 | Luis María Alcusa Belsue | PP | 03/07/1999 | -- |
| 2003–2007 | Luis María Alcusa Belsue | PP | 14/06/2003 | -- |
| 2007–2011 | Eva María Azcutia Marqués | PSPV-PSOE | 16/06/2007 | -- |
| 2011–2015 | Eva María Azcutia Marqués | PSPV-PSOE | 11/06/2011 | -- |
| 2015–2019 | Eva María Azcutia Marqués | PSPV-PSOE | 13/06/2015 | -- |
| 2019-2023 | Eva María Azcutia Marqués | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* Església de Sant Miquel. Construïda a la fi del segle xvii, conté dos retaules de bona qualitat i en bon estat de conservació, atribuïts a Joan de Joanes i deixebles. A més, es poden apreciar dos belles talles de Sant Miquel i de la Verge del Rosari. L'altar major va desaparéixer com a conseqüència de la Guerra Civil, però encara en queden algunes mostres.
* Ermita de la Puríssima. Fon restaurada i es troba en perfecte estat de conservació. Consta la signatura del pedrapiquer i està datada cap a l'any 1700.
* Ermita de Sant Roc. Es troba en un mal estat de conservació.
* Jaciments geològics i arqueològics. Existixen dos assentaments ibèrics sense estudiar i un jaciment de fòssils de dinosaure que es troba en estudi.

## Cultura

* Arxiu històric. Està situat en l'antic Ajuntament i és un dels pocs arxius històrics municipals del País Valencià que es conserva complet, ja que afortunadament, no va ser destruït ni en les Guerres Carlines ni en la Guerra Civil Espanyola, de la qual va ser salvat per N'Antonio Argilés. Conté documents des de l'any 1400 fins als nostres dies, amb sèries completes d'anys, de les quals historiadors i erudits ja han realitzat diversos llibres. Estos documents es poden consultar també en l'Arxiu del Regne de València, gràcies al fet que el seu personal va fer-ne l'inventariat, classificació i microfilmat.
* Sala permanent d'exposicions. Situada en el mateix edifici (l'antic Ajuntament), s'hi realitzen exposicions amb una periodicitat quinzenal, abastant entre els seus temes tota la gamma d'arts plàstiques (escultura, aquarel·la, oli, fotografia, dibuix, ceràmica, etc.), així com exposicions monogràfiques (música, botànica, recuperació de fotografia popular, etc.).
* Museu Etnològic El Cubo. Està situat en una de les nou almàsseres que existien antigament en la Pobla de Sant Miquel, i de les quals ara només en queden dos. En el museu es pot admirar tots els utensilis que s'empraven antany en les labors compreses des que es plantava la vinya fins que se n'obtenia el vi elaborat.
* Casa del Cirujano-barbero. Edifici que complementa l'anterior, dedicant la primera planta a centre de restauració i taller, la segona a l'agricultura de secà i la tercera a la ramaderia i la fusta, que són les tres activitats econòmiques que han caracteritzat la Pobla de Sant Miquel.

## Llocs d'interés

* Parc Natural de la Pobla de Sant Miquel. El parc té una superfície de més de 6.300 hectàrees, que comprén la totalitat del terme de la Pobla. La declaració com a espai protegit ha sigut polèmica i ha trobat una forta oposició dels pocs veïns que hi viuen.

## Festes i celebracions

* Los Mayos. Els fadrins ("Mayos") celebren la plenitud de la primavera amb cants populars a les "Mayas".
* Romiatge de Santa Quitèria. Se celebra el diumenge més pròxim al 22 de maig i finalitza fora del terme de la Pobla de Sant Miquel, concretament en la Foia de la Carrasca (Terol), on es troba l'ermita. Allí acudixen tots els veïns de la Pobla, se celebra una missa i s'obsequia a tots els assistents amb licors i pastes. Posteriorment es desplacen tots els romanís al terme de la Pobla de Sant Miquel, on es repartix un "mollete" (peça de pa amb forma de pit) a cada visitant, fent-se càrrec de la despesa els veïns de la Pobla (als quals es diu "caridaderos"), finalitzant el romiatge amb un menjar familiar en la muntanya.
* Festes d'estiu. Se celebren revetles, menjades populars, competicions lúdiques i esportives, actuacions folklòriques, etc., del 13 al 15 d'agost, en honor de Sant Miquel i la Puríssima.
* Festes patronals. El 29 de setembre en honor de Sant Miquel.

## Notes

* ↑ AIPSN són les sigles de Asociación Independiente Puebla de San Miguel.

## Referències

* ↑ «Desde el Rincón de Ademuz» (en castellà). Alfredo Sánchez Garzón, 05-06-2013. [Consulta: 15 juliol 2018].
* ↑ «Subdivisión en partidos judiciales de la nueva división territorial, de la península e islas adyacentes aprobada por S.M. En el Real Decreto de 21 de Abril de 1834» (en castellà). Biblioteca Virtual Miguel de Cervantes, 2006. [Consulta: 5 maig 2018].
* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.464 [Consulta: 29 abril 2020].
* ↑ Junta Electoral de Zona de Llíria «Edicto de la Junta Electoral de Zona de Llíria sobre proclamación de candidaturas a las elecciones Locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019, pàg. 50. Arxivat de l'original el 3 de juny 2020 [Consulta: 31 març 2020].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 2019-06-25. [Consulta: 31 març 2020].
* ↑ Ara. «Eleccions municipals 2019. Resultats a la Pobla de Sant Miquel», 26-05-2019. [Consulta: 31 març 2020].
* ↑ Ministeri d'Hisenda i Administracions Públiques. «Informació de regidors 2015 (informació provisional)». [Consulta: 6 juliol 2015].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. La Pobla de Sant Miquel. Històric de Govern Local». Portal d'informació ARGOS. [Consulta: 10 juny 2020].
* ↑ Direcció d'Anàlisi i Polítiques Públiques de la Presidència. Generalitat Valenciana. «Dades electorals detallats de les Eleccions Locals 1991». Portal d'informació ARGOS. [Consulta: 1r setembre 2015].

## Enllaços externs

* Ajuntament de la Pobla de Sant Miquel (castellà)
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.
Els vint-i-cinc municipis més petits del País Valencià :
1. Castell de Cabres 20 · 2. Sempere 26 · 3. Tollos 30 · 4. Palanques 38 · 5. Figueres 46 · 6. Famorca 48 · 7 Sacanyet 52 · 8. Villores 53 · 9. Vallat 54 · 10. la Font de la Reina 58 · 11. la Pobla de Sant Miquel 59 · 12. Torralba 60 · 13. Vallibona 61 · 14. Herbers 63 · 15. Pavies 74 · 16. Matet 78 · 17. Vilamalur 85 · 18. Torre-xiva 89 · 19. Vilanova de Viver 89 · 20. Espadella 92 · 21. Benimassot 93 · 22. les Fonts d'Aiòder 95 · 23. Carrícola 99 · 24. la Serratella 103 · 25. Toga 104 :